Hater

:*Se også: [[Hat]]*

**Hater** er et amerikansk psykedelisk-garasjerockband, offisielt aktivt i perioden 1990–1997 men med en plateutgivelse og sporadiske opptredener senere.

Bandet ble startet som et uprentensiøst sideprosjekt av Soundgarden-medlemmene Matt Cameron og Ben Shepherd, samt John McBain fra Monster Magnet.

## Historie

### Oppstart og debutalbum (1993–94)
I 1993 dannet Ben Shepherd og Matt Cameron sideprosjektet **Hater** sammen med tidligere Monster Magnet-gitarist John McBain. På bandets selvtitulerte debutalbum, *Hater* (1993), deltok også bassist John Waterman og vokalist Brian Wood (bror av Mother Love Bone-vokalist Andrew Wood). Shepherd skrev de fleste av låtene.

Ideen bak var opprinnelig å gjøre Hater som et anonymt studioprosjekt. Identiteten til musikerne – som skulle skiftes ut kontinuerlig – var ment å holdes skjult, med obskure profilbilder og aliaser. Utgivelsene skulle være på kassetter som så skulle deles ut blant deres respektive crewmedlemmer på turneer.

Bandets musikk hadde en psykedelisk garasjerock-sound, inspirert av The Stooges. Musikken skilte seg betydelig fra Soundgardens tyngre hardrocklyd, og AllMusic bemerket at "*de som forventet et Soundgarden-lignende hardrockalbum ble tatt på senga av Haters forkjærlighet for garasjerock og klassisk rock*".

### Sideprosjekter og oppløsning (1995–98)
I 1995 bidro Hater med låten «Convicted» til samlealbumet *Hempilation: Freedom Is NORML*, et album til støtte for avkriminalisering av marijuana. Musikerne på innspillingen var Shepherd, McBain og Cameron, samt bassist Alan Davis.

I perioden mellom 1994 og 1996 spilte samme besetning inn det som var ment å skulle bli Haters andre album. Albumet ble imidlertid forsinket i mange år. 

De fleste konsertene Hater spilte på 90-tallet skjedde på OK Hotel, en bar og musikkscene i Seattle. De gjorde også en satelittoverført liveopptreden på TV-kanalen FX, der de fremførte to låter som ikke ble utgitt på bandets plater («Convicted» var en av dem).

Cameron og McBain jobbet i tillegg med et annet sideprosjekt, Wellwater Conspiracy, der også Shepherd var involvert men i en mer tilbaketrukket rolle. Shepherd og McBain deltok dessuten i den første utgaven av Desert Sessions, et prosjekt ledet av Josh Homme fra Queens of the Stone Age.

I 1997 ble Hater oppløst. Cameron fortsatte sin karriere som fast medlem av Pearl Jam, og sammen med McBain holdt han Wellwater Conspiracy-prosjektet gående.

### Etter oppløsningen (2005–)
Haters andre album, *The 2nd*, ble endelig utgitt i 2005. Shepherd satte sammen en ny besetning bestående av bassist Andrew Church, gitarist Bubba Dupree og trommeslager Andy Duvall for en turné i kjølvannet av albumutgivelsen.

I september 2008 ble Shepherd og Cameron gjenforent for en Hater-konsert på Tractor Tavern i Seattle, Washington, der de blant annet gjorde en coverversjon av Cat Stevens' låt «Mona Bone Jakon» – med egenforfattede tilleggsvers.https://www.youtube.com/watch?v=dsXVWeg3aBk

I 2016 i ble debutalbumet *Hater* – som opprinnelig var utgitt på CD og kassett – relansert på CD, digitalt og for første gang på vinyl.

## Medlemmer

### Siste lineup

* Matt Cameron – trommer, vokal (1993–1997, 2005)
* Ben Shepherd – gitar, vokal
* Andrew Church – bass (2005)
* Bubba Dupree – gitar (2005)
* Andy Duvall – trommmer (2005)

### Tidligere medlemmer

* John Waterman – bass (1993–1995)
* Brian Wood – vokal (1993–1995)
* John McBain – gitar (1993–1997)
* Alan Davis – bass (1995–1997)

### Gjesteartister

* Greg Kepplinger – hovedvokal på låta «Zombie Hand», *The 2nd*
* Bill Rieflin – visper (trommer) på låta «Curtis Bligh», *The 2nd*

## Diskografi
### Studioalbum
*1993: *[[Hater (album)|Hater]]* (A&M Records)
*2005: *The 2nd* (Burn Burn Burn)
*2016: *Hater* – gjenutgivelse (UMe)

### Singler, EP

* 1993: «Circles» / «Gen-O-Cide» (Sub Pop)
* 1993: «Who Do I Kill?» (A&M Records)

### Medvirker på

* 1992: *Some Music Makes Me Dizzy* – med låta «Tot Finder» (A&M Records)
* 1993: *Shop Lift #3 The Soundtrack* – med låta «Who Do I Kill?» (A&M Records)
* 1993: *A&M Radio Sampler Vol. 10* *– November 8, 1993* – med låta «Who Do I Kill?» (A&M Records)

* 1995: *Hempilation: Freedom Is NORML* – med låta «Convicted» (Capricorn)

## Referanser

## Eksterne lenker
* 
*